ועדת הכספים, כנסת 17, פרוטוקול מספר 558, 2007-11-19 12:10

סטס מיסז'ניקוב: שלום לכולם, אני פותח את ישיבת הוועדה.

סטס מיסז'ניקוב: הנושא - דיון מהיר – אי קליטת ערבים לעבודה בבנק ישראל.

סטס מיסז'ניקוב: דנו בזה כבר כמה פעמים.

סטס מיסז'ניקוב: נשמע נציג של בנק ישראל אם משהו התחדש.

אחמד טיבי: אציג את הנושא קודם.

אחמד טיבי: כפי שהיטבת לומר, זה נושא שנמצא על סדר יומה של הוועדה מזה שנים רבות.

אחמד טיבי: הנושא עלה מספר פעמים, אני רוצה לומר שכבר במאי 2004 פניתי לדוד קליין, אז- נגיד בנק ישראל, בהקשר של העסקת ערבים.

אחמד טיבי: כדי לסבר את האוזן- יש כמעט 880 עובדים, פלוס – מינוס, בבנק, מתוכם יש עובד ערבי ארעי אחד.

אחמד טיבי: מאז פנייתי ב- 2004 לדוד קליין נפגשנו והוא הבטיח לי הבטחות.

אחמד טיבי: שלחתי לו מכתב והוא ענה תשובה עמומה וכללית.

אחמד טיבי: הוא סיים את תפקידו ודבר אל השתנה.

אחמד טיבי: לאחר מכן נכנס לתפקיד ד"ר סטנלי פישר.

אחמד טיבי: פניתי אליו והוא הזמין אותי לפגישה, הבטיח הבטחות, אחר כך הוא הגיע לוועדת הכספים פעמיים.

אחמד טיבי: פעם – ב- 26 לספטמבר, 2006, והבטיח לשנות את המצב.

אחמד טיבי: הוא אמר שעובד ערבי אחד זה פחות מדי, מבחינה סטטיסטית וגם מבחינה מספרית.

אחמד טיבי: היתה חליפת מכתבים ביני לבינו.

אחמד טיבי: היתה לו עוד הופעה בוועדת הכספים שלא בנושא הספציפי, וגם אז הוא התייחס לנושא בעקבות פניה שלי, והבטיח הבטחות.

אחמד טיבי: אמרו – היה כאן מר אבי אדלסון, מנהל כוח אדם ומשאבי אנוש בבנק, ואמר כאן בוועדה שתוך 6 חודשים המצב ישתנה.

אחמד טיבי: אז זה היה לפני שנתיים או שנה וחצי - ושיהיו מכרזים ייעודיים, ובעצם –יש הקפאה של קליטת עובדים חדשים.

אחמד טיבי: האמת היא שמאז נקלטו עובדים חדשים, חלקם – ארעיים, חלקם – עברו מארעיות לקביעות, וביניהם לא היה אף עובד ערבי.

אחמד טיבי: לא נעשתה, תקופה ארוכה, שום פעולה אקטיבית כדי למלא אחרי החוק- חוק ייצוג הולם והעדפה מתקנת.

אחמד טיבי: המצב עד היום הוא שכל ההבטחות של נגיד בנק ישראל, גם לכנסת, גם לוועדת הכנסת וגם לי, אופן אישי, לא מולאו.

אחמד טיבי: יש לי רושם שמישהו מסבן אותי, אדוני היושב ראש.

אחמד טיבי: אני לא אוהב שאנשים מסבנים אותי, גם אם מדובר בפקידים בכירים ומכובדים, כנגיד בנק ישראל.

אחמד טיבי: לכן, אדוני היושב ראש – בפרלמנטים אחרים בעולם, למשל – בסנאט בארצות הברית, מעשה כזה היה גורר סנקציה נגד הפקיד הבכיר שמבטיח הבטחה ולא מקיים.

אחמד טיבי: סנקציה היתה ננקטת נגדו ונגד המוסד אם לא היו פועלים על פי חוק, חוק הייצוג ההולם, שרוחו כוללת את בנק ישראל, כרשות סטטוטורית.

אחמד טיבי: אני תמה – האם אזלו הערבים במדינת ישראל, או הערבים בעלי הכשרונות?

אחמד טיבי: לפי מיטב ידיעתי יש ערבים, יש ערבים כשרוניים המתאימים לעבוד אפילו בבנק ישראל.

אחמד טיבי: את חלקם אני מכיר אפילו באופן אישי – הם פנו אלי והפניתי אותם לבנק ישראל.

אחמד טיבי: חלקם פנו לבנק ולא קיבלו אפילו תשובה בכתב על הפניות שלהם.

אחמד טיבי: לכן ביקשתי לקיים את הדיון הזה כי גם בימים הקרובים וגם בתקופה הקרובה נקלטו ואמורים להיקלט עובדים אחרים.

אחמד טיבי: באחת מהתשובות, עונה לי נגיד הבנק כי כל מי שנקלט נקלט בתפקידים לא מקצועיים.

אחמד טיבי: מר אדלסון טען כי נקלטים בבנק ישראל עובדים חדשים ארעיים בתפקידים לא מקצועיים.

אחמד טיבי: עובדים אלה נקלטים, לדבריו, באמצעות מודעות "דרושים" המתפרסמות גם בעיתונות - - האמת היא, אני תובע לקלוט ערבים בתפקידים לא מקצועיים.

אחמד טיבי: גם ערבים כאלה אני רוצה שייקלטו.

אחמד טיבי: אפילו מוני כספים.

אחמד טיבי: פעם המודעה היתה לגבי מונה כספים ואחד התנאים היה – שירות צבאי.

אחמד טיבי: לכן תהיתי האם הוא מונה כספים תחת אש.

אחמד טיבי: התברר שלא, וביטלו את השירות הצבאי כתנאי.

אחמד טיבי: מאז, אפילו מונה כספים ערבי שהוא סטודנט באוניברסיטה, למשל, לא מקבלים.

אחמד טיבי: לא כלכלן, לא בחשבות, לא מונה כספים ולא במזכירות.

אחמד טיבי: תקלטו סטודנטים ערבים במזכירות כמו שאתם קולטים סטודנטים יהודים.

אחמד טיבי: כל זה לא קורה וזה מאז 4 שנים מספר הערבים נשאר באופן ליניארי אותו מספר –עובד ארעי אחד.

אחמד טיבי: אני שאפתי שהמספר הזה יוכפל בפי שתיים – אך במקומו נכנס עובד ארעי אחר.

אחמד טיבי: מאז יש סטגנציה במספר הערבים : אחד מתוך 900 או 880.

אחמד טיבי: לכל הדעות מדובר באחוז שהוא ככל הנראה פחות משיעור האוכלוסייה הערבית במדינת ישראל ולא מהווה ייצוג הולם.

שלי יחימוביץ': אני רואה בבנק ישראל גוף שהוא ודאי לא גוף עסקי אלא גוף עם שיקולים לאומיים שצריכה להיות לו אג'נדה נוספת חוץ מלהיות בנק במובן הקלאסי של המילה.

שלי יחימוביץ': ולא בכדי אתם מחזיקים גם אנשי מחקר שמתעניינים בשוק העבודה ובעוד תחומים.

שלי יחימוביץ': אני מוכנה לקבל ומאמינה לחלוטין למה שפורסם כאן בעבר שפורסמו מודעות ולא ניגשו מועמדים ערבים.

שלי יחימוביץ': זה מקובל עלי.

ניסן סלומינסקי: חברי הכנסת - - צריכים לבדוק שיהיו - -

שלי יחימוביץ': ברור לי לחלוטין גם שאין אפליה מכוונת.

שלי יחימוביץ': אבל כמעצבי מדיניות וכשוחרי שוויון נדרשת פעולה קצת יותר אקטיבית מפרסום מודעות.

שלי יחימוביץ': ואתם צריכים ממש לעשות חיפוש פעיל אחרי מועמדים ערבים.

שלי יחימוביץ': כיוון שמיליון ורבע אזרחי מדינת ישראל הם ערבים יהיה בזה גם שירות ענייני לתפקוד של בנק ישראל שיידע להרחיב את היריעה שלו ולהיות קשוב לצרכים של ציבור כל כך גדול.

שלי יחימוביץ': אני שבה ומפצירה בכם לעשות חיפוש פעיל אחרי מועמדים ערבים כדי לשים קץ לחרפה הזו.

חיים אורון: אני יודע שיגידו שלא היה ואין תקן.

חיים אורון: זה ביזיון.

חיים אורון: זה לא רק בבנק ישראל, אין לזה הצדקה, אין לזה הסברים.

חיים אורון: זו אפליה שלא עושים שום מאמץ רציני להפסיק אותה.

חיים אורון: זה נכון, כל פעם מפרסמים משרה, ובכל פעם מגיעה לפה, לוועדת הכספים בקשה לתוספת תקציב למשדר מסוים, וכתוב למטה – לצורך קליטת עובד ערבי על פי החלטות הממשלה, ואז מאשרים תקן נוסף.

חיים אורון: זה ביזיון מתמשך שקיים ברוב התחומים.

חיים אורון: הוא לא קיים בבריאות ובחינוך – כי אין אלטרנטיבה אחרת.

חיים אורון: אבל חוץ מבריאות וחינוך – מספר העובדים הערבים בשירות המדינה הוא הרבה מתחת לכל שיעור.

חיים אורון: אין פה בכלל שאלה של אחוז מהאוכלוסייה.

חיים אורון: וזה תהליך מתמשך.

חיים אורון: אני יודע ש בחלק גדול במשרדים התקנים לכאורה מוקפאים ואז מגדילים את כוח האדם באמצעות כוח האדם, ואז מסבירים להם שזה לא אתם מחליטים.

חיים אורון: אני לא יודע אם זה בדיוק המצב בבנק ישראל.

חיים כץ: זה לגבי כל האוכלוסיות.

חיים כץ: בגדול, במקרו.

חיים אורון: אני חושב שהפעולה הזו לא נעשית וזה ביזיון.

חיים אורון: אם כל הדיונים האלה מסתיימים בשם אחד, ארעי – זה ביזיון.

חיים אורון: הנושא הזה עולה כבר כמה זמן, זו כבר הפעם השלישית.

ראובן ריבלין: אדוני היקר, פעמים רבות אנחנו משלמים מס שפתיים לאמור – צריך לאפשר לאוכלוסייה הערבית בישראל להיות חלה מההוויה הישראלית ולראות איך הם משמשים הגשר האמיתי לשלום.

ראובן ריבלין: אבל הדברים האלה תמיד נאמרים על ידינו כאשר אנחנו לא נמצאים בעמדות שאנחנו גם מסוגלים לבצע את מה שאנחנו אומרים.

ראובן ריבלין: נכנסתי למשרד התקשורת וראיתי שצריך חבר במועצת הכבלים.

ראובן ריבלין: באתי לחברי אמנון רובינשטיין ולשאלתי אם יש לו מועמד שהוא ערבי, שיכול לשמש במועצת הכבלים.

ראובן ריבלין: היה פה במחלקת המ.מ.מ אדם מעולה שמייד צורף לעניין.

ראובן ריבלין: יש גם תפקידים בכירים.

ראובן ריבלין: הייתי יושב ראש הכנסת ואחד מסגני יושב ראש הכנסת יצא לגמלאות – אמרתי שבמקום שאדבר על כך שצריך להכניס למערכת גם אזרחים ערבים – ראיתי אדם שמבחינת תקנון הכנסת היה אדם מצוין.

ראובן ריבלין: הוא היה מנהל אחת הסיעות בבית ואמרתי שהוא המתאים ביותר לשמש כסגן מזכיר הכנסת.

ראובן ריבלין: בסך הכל מה שצריך זה להחליט.

ראובן ריבלין: אתה אולי לא יודע, אבל הסמכויות האלה ניתנות לך.

ראובן ריבלין: גם מורנו ורבנו, סטנלי פישר, אולי הוא לא יודע אבל בסך הכל הוא צריך להחליט.

ראובן ריבלין: פעם שאלו אותי איך מחליטים ואמרתי – עם העט.

ראובן ריבלין: אמנם צריך לעבור ועדת קבלה וכן הלאה, אבל אם יש רצון טוב – תמיד ניתן לסדר את זה.

ראובן ריבלין: לכן, אני לא מכיר אותך ולא יודע מה תהיה תשובתך, אני מניח שהיא תהיה רצינית, כי גם מה שאמר חבר הכנסת טיבי לגבי הבטחות שווא שניתנו במשך השנים – ואני זכיתי להשתתף באותם דיונים שדובר עליהם, ושלא העלו אלא חרס, ועל כל פנים – לא היתה התקדמות עד היום.

אורית נוקד: אני חושבת שאני יכולה להסכים עם הדברים שנאמרו – היגיע הזמן לבצע, לעשות.

אורית נוקד: אני מציעה לוועדה לקיים דיון נוסף עוד חצי שנה, לראות מה קרה מאז הדיון של היום.

אורית נוקד: דיון מעקב.

יעקב דנון: אני קראתי את הפרוטוקולים- ואני מוכרח לומר שמה שחשתי - - -

חיים אורון: היום לא חידשנו כלום.

יעקב דנון: מה שהובטחו זה מאמצים.

יעקב דנון: לצערי, המאמצים לא העלו עדיין פרי.

יעקב דנון: אני מוכרח להדגיש שבחודשים האחרונים נעשו כמה מהלכים שיתנו הרבה יותר סיכויים להגיע למספרים של יותר מאחד בקליטת עובדים ערבים.

יעקב דנון: דובר פה על התקן וכו'.

יעקב דנון: בנק ישראל נמצא בסיטואציה שמומחים מכירים אותה.

יעקב דנון: מזה שנתיים וחצי יש שם מלחמות, מלחמות יהודים, במקרה הזה.

יעקב דנון: לצערי, זה עדיין לא נגמר.

יעקב דנון: כל השינויים הארגוניים שהבנק צפוי לעבור – נתקעו, כולל קליטת עובדים.

יעקב דנון: מייד אדבר על אלה שנכנסו לבנק.

יעקב דנון: אני מאד מקווה שבעוד חודש וחצי הסיפור הזה ייגמר, כי בכל מקרה - הנושא הזה יידון בבית הדין ב- 27 לחודש.

יעקב דנון: הצדדים צריכים כבר להגיע לשם עם הסכמים חתומים, ואז נשארו כמה דברים לבוררות של בית הדין.

יעקב דנון: למה זה מתקשר?

יעקב דנון: אני באתי לבנק לפני שנתיים וחצי.

יעקב דנון: היו שם אז כ- 760 משרות .

יעקב דנון: זה במונחים של משרות, לא של אנשים.

יעקב דנון: היום יש בערך 700.

יעקב דנון: הבנק הצטמצם.

חיים כץ: כמה נידונות?

יעקב דנון: מול ה- 700 היום יש בערך 715 –720.

חיים כץ: הכל- משרות מלאות?

יעקב דנון: הרוב – משרות מלאות.

יעקב דנון: יש סטודנטים במשרות חלקיות.

שלי יחימוביץ': בכלל – אתם קולטים על תקנים?

יעקב דנון: אגיד לך משהו יותר מעניין – עד לאחרונה לא היו בכלל תקנים.

יעקב דנון: גובשו תקנים והכל מחכה להשקה ולמבנה הארגוני החדש.

חיים אורון: יש הסכם?

חיים אורון: זה נכון?

יעקב דנון: יש הסכם שמחכה לניסוח אחרון – הוא מגיע לבית הדין ב – 27 לחודש.

יעקב דנון: בית הדין עוד צריך לפסוק בכמה מחלוקות אבל במעמד של בורר, כך שאין פוטנציאל לפיצוץ.

יעקב דנון: מבחינתי – יש הסכם.

שלי יחימוביץ': מה אמרת – שבכלל אין תקנים?

יעקב דנון: המסגרת התקנית לא היתה מסודרת.

יעקב דנון: עכשיו במסגרת ההתארגנות מחדש גם סגרנו את המסגרת התקנית, כך שאנשים מקבלים תקנים מוגדרים.

יעקב דנון: מה קרה בשנה האחרונה?

יעקב דנון: – אני מסכים עם חבר הכנסת טיבי, אני לא יודע למה התמקדו בנושא הזה רק בתפקידים מקצועיים.

יעקב דנון: ישנם בעלי מקצועות אחרים שלא מוגדרים כ "עובדים מקצועיים" אלא כ "עובדים מנהליים" וגם שם אפשר לקלוט.

יעקב דנון: ומאמצים הולכים עכשיו גם לכיוון הזה.

יעקב דנון: מבחינתי זה - - פחות חשוב מתפקידים מקצועיים, אבל גם בכיוון הזה הולכים.

יעקב דנון: יצרנו קשר בחודשים האחרונים עם כמה גופים.

יעקב דנון: אנחנו עושים בקטע הזה הרבה מאמצים והמודעות, גם של ראשי הבנק וגם של ראשי המחלקות – היא הרבה יותר גבוהה, בנושא זה.

יעקב דנון: בשנה האחרונה יצאו בערך 40 מכרזים החוצה, בעיקר בחודשים האחרונים כיוון שאנחנו צמצמנו מאד את מספר העובדים הנכנסים בגלל הבעיה של ההסכם.

יעקב דנון: מתוך ה- 40 האלה יש 4 מכרזים ייעודיים שמיועדים לאוכלוסיות מיוחדות.

יעקב דנון: אחד הסתיים בלא בחירת מועמד.

יעקב דנון: המועמד שהיה - - בתפקיד הזה היה ערבי והוא החליט ברגע האחרון, מסיבותיו הוא, לסגת.

יעקב דנון: בכלל יש לנו בעיה.

יעקב דנון: בגלל מה שהתפרסם בחודשים האחרונים על השכר בבנק ישראל הרבה מאד מועמדים שמגיעים לבנק ושומעים את המספרים האמיתיים – נסוגים ומושכים את מועמדותם.

יעקב דנון: כך שמבחינה זו, מתוך ה- 4 יש לנו עדיין 3 משרות, 3 מכרזים פתוחים, שאני מאד מקווה שבשבועות הקרובים נסיים אותם ושנוכל גם שם לשבץ מועמדים מתאימים, באוכלוסיות מועדפות.

יעקב דנון: גם לגבי משרות אחרות, שלא נעשות בדרך של מכרזים לתפקידים מקצועיים – אנחנו מקווים לשבץ עובדים מאוכלוסיות מועדפות, שבעיקרם הם ערבים, במקרה הזה.

יעקב דנון: אבל שוב, אני לא מוכן להבטיח דבר שאני לא יכול להתחייב בו.

יעקב דנון: אני חוזר ואומר באופן ישיר לחבר הכנסת טיבי, ונדמה לי שזה גם הוסבר לוועדה: בבנק, התהליכים הולכים לפי מכרזים, לפי חוקי מדינה של מכרזים, ועדות והעדפה מתקנת במקומות מסוימים - -

חיים אורון: היתה החלטת ממשלה שהטילה מכסות על משרדים.

יעקב דנון: כמו שזה לא חל על הכנסת, זה לא חל עלינו.

חיים אורון: לממשלה יש מנגנון שיקל עליכם.

חיים אורון: כי ברגע שהיתה החלטת ממשלה שחייבה, במשרד החקלאות – למשל, ובכל המשרדים, זה כמובן עבר מכרז - - זה יקל עליכם.

יעקב דנון: הבעיה היא לא חוסר רצון, אני חוזר ואומר.

יעקב דנון: הבעיה, עכשיו - -

סטס מיסז'ניקוב: מה אתה אומר, חבר הכנסת אחמד טיבי?

אחמד טיבי: מה ההצעה?

קריאות: - - -

אחמד טיבי: זה בדיוק היה הסיכום לפני שנה וחצי.

אחמד טיבי: במקומך ישב חבר הכנסת אהוד רצאבי, כממלא מקום של יושב ראש ועדת הכספים.

יעקב דנון: בדיוק לפני שנה וחצי עמדנו כמו היום – במצב של ערב חתימת הסכם.

ראובן ריבלין: כמה זמן אתה צריך, כדי - -

יעקב דנון: בדיוק לפני שנה וחצי עמדנו במצב של היום, של ערב חתימת הסכם.

יעקב דנון: החברים שיושבים פה, הנציג שלנו בהסתדרות, ויעקב אלימלך, יושב ראש הוועד, נכחו גם הם.

יעקב דנון: עמדנו לפני חתימת הסכם.

יעקב דנון: ההסכם התפוצץ, חלקכם יודע, והממונה על השכר הקודם נפטר.

יעקב דנון: התחלנו את הכל מחדש.

יעקב דנון: לכן – לא היתה אז שום בעיה להבטיח את מה שהבטיחו.

יעקב דנון: אני נמצא היום שוב במצב הזה, ואני מבטיח את כל המאמצים, חוזר ואומר באופן אישי: אשמח להיות בקשר, לקבל ממך שמות של אנשים - -

ראובן ריבלין: אנחנו לא בשלום עד היום כי עושים מאמצים.

ראובן ריבלין: אולי, אם נפסיק לעשות מאמצים – יהיה שלום.

ראובן ריבלין: צריך להביא, ואני סומך עליך עכשיו- עוד חצי שנה - -

אחמד טיבי: כיוון שדיברו על אי קליטת עובדים, לפרוטוקול, ואני מקווה שלא תחקרו מאיפה יש לי את המידע הזה – אני אקריא לך 6 שמות: ניר לוי, בהדן אורי, ארטמן משה, אלזגורי יוליה, לובנר יהודה, כהן רם.

אחמד טיבי: כולם נקלטו בחודשים האחרונים.

אחמד טיבי: אני יכול לתת לך – היות ומדובר במדינה יהודית, כנראה הבנק מתנהג כאילו זה בנק יהודי.

יעקב דנון: סליחה.

יעקב דנון: אמרתי שיצאו 40 מכרזים, מתוכם – מחציתם כבר הסתיימו, ואמרתי שיש 4 מכרזים ייעודיים - -

ראובן ריבלין: אל תעשה מאמצים, תעשה את מה שצריך.

סטס מיסז'ניקוב: מקובל על חבר הכנסת טיבי שבעוד חצי שנה נקבל דו"ח?

סטס מיסז'ניקוב: כן, תודה רבה.

סטס מיסז'ניקוב: אני מודה לכם, הישיבה נעולה.